РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/109-13

19. март 2013. године

Б е о г р а д

ЗАПИСНИК

20. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 19. МАРТА 2013.ГОДИНЕ

 Седница је почела у 13,15 часова.

 Седницом је председавала Милица Војић Марковић, председник Одбора.

 Седници су присуствовали чланови Одбора: Константин Арсеновић, Жељко Сушец, Зоран Бојанић, Биљана Илић Стошић, Александра Томић, Јелена Мијатовић Јелена Травар Миљевић, Иван Карић, Живојин Станковић, Владимир Гордић и Гордана Чомић.

 Седници Одбора присуствовала је заменик члана Одбора: Невена Стојановић (заменик Зорана Васића).

 Седници нису присуствовали чланови Одбора: Јудита Поповић, Зоран Васић, Љубан Панић и Ивана Динић.

 Седници Одбора присуствовао је министар природних ресурса, рударства и просторног планирања проф. др Милан Бачевић.

На предлог председника Одбора, једногласно је усвојен следећи

Д н е в н и р е д :

1. Разматрање Извештаја о раду Министарства природних ресурса, рударства и просторног планирања за период новембар-децембар 2012. и јануар 2013. године, и
2. Разно

 Пре преласка на разматрање утрврђеног дневног реда, посланици су, без примедаба, једногласно, усвојили записнике:

- 17. седнице Одбора одржане 4. фебруара 2013. године;

- 18. седнице Одбора одржане 20. фебруара и

- 19. седнице Oдбора одржане 28. фебруара 2013. године.

 Прва тачка дневног реда – **Разматрање Извештаја о раду Министарства природних ресурса, рударства и просторног планирања за период новембар-децембар 2012. и јануар 2013. године**

 Председник Одбора је, пре него што је министру Бачевићу дала реч, подсетила да министар, у складу са чланом 229. Пословника Народне скупштине информише надлежни одбор о раду министарства једном у три месеца, тако да одбор разматра информацију, а не извештај. Истовремено је замолила министра да Министарство убудуће доставља у писаном облику Информацију, у складу са Пословником Народне скупштине.

Информишући чланове Одбора о раду Министарства у наведеном периоду, министар је истакао да су послови били подједнако подељени у сва три секторa у Министарству. Ипак, по обиму и могућности за развој државе, нагласио је министар, учињено је највише у Сектору за просторно планирање јер су се усвајали просторни, регионални и локални планови посебне намене, који представају правно-политички оквир за равномерни развој државе. Рекао је да је Влада усвојила Просторни план посебне намене транснационалног гасовода Јужни ток којим се тај пројекат прогласио националним пројектом, тако да Србија постаје потпуно енергетски независна, када је у питању гас. Министар је нагласио и да је Влада дала сагласност за израду Просторног плана посебне намене за пловни, хидротехнички систем Морава-Вардар-Дунав, за шта су потписани протоколи са Републиком Кином. Истичући комплексност овог пројекта, нагласио је његов значај како за водни саобраћај, и за пољопривреду, туризам и енергетику, као и да оба пројекта дају велику могућност за запошљавање и ангажовање грађевинске оперативе. У овом сектору су урађени развојни просторни планови за Костолачки и Колубарски басен, за националне паркове, за паркове природе, за заштићена подручја, а неки просторни планови још нису прошли законом прописану процедуру. У Сектору за природне ресурсе најинтезивније активности се спроводе када су у питању национални паркови, с обзиром да је дошло до измене закона и формирања нових надзорних одбора. Министар је истакао да су национални паркови Копаоник и Тара имали проблеме због санације штете од пожара, национални парк Ђердап негативно послује зато што има дужнике, док је ЈП Скијалишта Србије највећи дужник националним парковима. Обраћајући се посланицима, министар је упозорио на проблеме који се очекују када се почне спроводити Закон о планирању и изградњи, с обзиром да ће бити потребно порушити преко 1000 објекта у националним парковима. Истовремено је скренуо пажњу и на припрему новог закона о управљању риболовним подручјима и обавестио да ће ускоро у скупштинску процедуру ући Предлог закона о шумама, као и да се препоруком Уставног суда, национални парк Фрушка Гора враћа у надлежност Влади Републике Србије, и да ће бити сврстан у исти режимкао и национални паркови Тара, Копаоник или Ђердап. Министар Бачевић је позвао народне посланике да се укључе у јавну расправу о Нацрту закона о геологији, геолошким истраживањима и рударству, и истакао значај квалитетних сугестија и предлога који су већ уграђени у овај нацрт. Закључујући своје излагање, министар је истако да се велики број домаћих и иностраних компанија из Канаде, САД, Аустралије и Финске пријављује са захтевима за геолошка истраживања злата, сребра, зеолита, бората и литијума.

У расправи која је уследила учествовали су: Гордана Чомић, Иван Карић, Милан Бачевић и Милица Војић Марковић.

Затражено је да се исправи бројка која се односи на коришћење минералних сировина и геотермалних ресурса, која је, техничком грешком, погрешно написана. Осим тога, постављено је питање надокнаде за експлоатацију глинених сировина на парцелама с обзиром да је то исцрпив ресурс, и предложено да се утврди правилник за плаћање надокнаде за црпљење глине на парцелама на којима се то ради. Изражено је мишљење да се мора наћи начин да се финансирају национални паркови и предложено да Одбор подржи налажење начина за адекватно финансирање националних паркова. Речено је, између осталог, да подршка постоји и кад се ради о рушењу бесправно подигнутих објеката у националним парковима, у складу са законом. У дискусији је покренуто и питање истраживања и експлоатације никла, на шта је одговорено да се никл мора експлоатисати из руда коју имамо, а тај вид експлоатације захтева високе технологије. Што се тиче пројекта Морава-Вардар-Дунав, апеловано је на још мало стрпљења док се не заврши студија изводљивости како би се видело да ли је уопште смислена реализација тог пројекта. Скренута је пажња на то да се инспекцијски надзор не врши одговорно, и затражен је извештај о томе шта је инспекција предузела поводом навода да је река Градац, у којој живе аутохтоне поточне пастрмке, заправо порибљена атлантском пастрмком.

На крају расправе, Одбор је донео закључак да прихвати Информацију о раду Министарства природних ресурса, рударства и просторног планирања за период новембар-децембар 2012. и јануар 2013. године.

Друга тачка дневног реда – **Разно**

Председник Одбора је подсетила чланове Одбора да им је достављена Декларација СО Пландиште ''Без ГМО'', Декларација СО Пожега ''Без ГМО'', позив Одбору да подржи ''Оrganic Live Fest'' и Обавештење о испитивању квалитета воде реке Тисе на територији Новог Кнежевца, у оквиру спроведеног ванредног мониторинга.

Осим тога, председник Одбора је информисала Одбор да се договорила са председником Народне скупштине да се Народна скупштина прикључи Акцији ''Сат за нашу планету'', 23. марта 2013. године, тако што ће у Дому Народне скупштине бити искључена струја, као и спољна расвета, у периоду од 20, 30 до 21, 30 часова.

Истовремено је обавестила чланове Одбора да ће се одржати седница Одбора 23. марта 2013. године, са почетком у 11,55 часова, како би се Одбор прикључио акцији '' Сат за нашу планету'', односно акцији ''Пет до дванаест''.

Седница је завршена у 14,50 часова.

СЕКРЕТАР ПРЕДСЕДНИК

 Милица Башић Милица Војић Марковић